Document ID: 32007D0244

NÕUKOGU OTSUS 2007/244/ÜVJP,
23. aprill 2007,
millega rakendatakse ühismeedet 2005/557/ÜVJP Aafrika Liidu missiooni Sudaani Darfuri piirkonnas toetava Euroopa Liidu tsiviil-sõjalise tegevuse kohta
EUROOPA LIIDU NÕUKOGU,
võttes arvesse nõukogu 18. juuli 2005. aasta ühismeedet 2005/557/ÜVJP Aafrika Liidu missiooni Sudaani Darfuri piirkonnas toetava Euroopa Liidu tsiviil-sõjalise tegevuse kohta, (1) eriti selle artikli 8 lõike 1 teist lõiku koostoimes Euroopa Liidu lepingu artikli 23 lõikega 2,
ning arvestades järgmist:
(1)
17. oktoobril 2006 võttis nõukogu vastu otsuse 2006/725/ÜVJP ühismeetme 2005/557/ÜVJP (Aafrika Liidu missiooni Sudaani Darfuri piirkonnas toetava Euroopa Liidu tsiviil-sõjalise tegevuse kohta) (2) rakendamise kohta, mille alusel jätkatakse tsiviilkomponendi rahastamist 30. aprillini 2007.
(2)
Kuni Aafrika Liidu missiooni muutumiseni ÜRO ja Aafrika Liidu ühisoperatsiooniks on nõukogu kooskõlas otsuse 2006/486/ÜVJP (3) artikliga 2 otsustanud jätkata Aafrika Liidu missiooni Sudaani Darfuri piirkonnas toetavat Euroopa Liidu tsiviil-sõjalist tegevust.
(3)
Tsiviilkomponendi osas peaks nõukogu järelikult tegema otsuse selle toetava tegevuse jätkamise rahastamise kohta.
(4)
Toetav tegevus viiakse läbi olukorras, mis võib halveneda ja kahjustada Euroopa Liidu lepingu artiklis 11 sätestatud ühise välis- ja julgeolekupoliitika eesmärke,
ON TEINUD JÄRGMISE OTSUSE:
Artikkel 1
1. Ühismeetme 2005/557/ÜVJP II jao rakendamisega seotud kulutuste katteks kavandatud lähtesumma ajavahemikuks 1. mai 2007-31. oktoober 2007 on 2 125 000 EUR. Nimetatud summa katab Aafrika Liidu missiooni Sudaani Darfuri piirkonnas (AMIS) praeguste volituste kehtivusaja ning järgneva üleminekuperioodi enne missiooni võimalikku muutumist ÜRO ja Aafrika Liidu ühisoperatsiooniks.
2. Kulutusi, mida rahastatakse lõikes 1 sätestatud summast, hallatakse vastavalt Euroopa Liidu üldeelarve suhtes kohaldatavatele Euroopa Ühenduse menetlustele ja eeskirjadele, välja arvatud asjaolu, et ettemaksed ei jää ühenduse omandisse.
Kolmandate riikide kodanikud võivad osaleda pakkumismenetlustes.
3. Kulutusi rahastatakse alates 1. maist 2007.
Artikkel 2
Nõukogu hindab hiljemalt 30. juunil 2007, kas ELi toetavat tegevust tuleks jätkata.
Artikkel 3
Käesolev otsus jõustub selle vastuvõtmise päeval.
Artikkel 4
Käesolev otsus avaldatakse Euroopa Liidu Teatajas.
Luxembourg, 23. aprill 2007

Labels: 18
13
15
5